CELEX: 
Language: sl
Date: 2016-12-20 00:00:00
Title: DELEGIRANA UREDBA KOMISIJE (EU) …/… o spremembi Uredbe (EU) št. 648/2012 Evropskega parlamenta in Sveta v zvezi s podaljšanjem prehodnih obdobij, povezanih s pokojninskimi shemami

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Med pogajanji v zvezi z Uredbo (EU) št. 648/2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (EMIR) sta se Svet in Evropski parlament dogovorila o triletnem izvzetju iz obveznosti kliringa za pokojninske sheme, ki izpolnjujejo nekatera merila. To prehodno obdobje je določeno v skladu s členom 89(1) EMIR in centralnim nasprotnim strankam (CNS) zagotavlja dodaten čas za oblikovanje tehničnih rešitev glede prenosa negotovinskih zavarovanj v okviru pokojninskih shem za namene kritja dodatnih zahtev po zavarovanju s premoženjem. V skladu s členom 85(2) EMIR je to izvzetje mogoče podaljšati z delegiranimi akti enkrat za dve leti in enkrat za eno leto.
            
            
               Komisija je 5. junija 2015 sprejela Delegirano uredbo (EU) 2015/1515 (Delegirana Uredba Komisije (EU) 2015/1515 o spremembi Uredbe (EU) št. 648/2012 Evropskega parlamenta in Sveta v zvezi s podaljšanjem prehodnih obdobij, povezanih s pokojninskimi shemami (UL L239/63, 15.9.2015), ki podaljšuje triletno obdobje izvzetja iz člena 89(1) EMIR za dve leti, in sicer do 16. avgusta 2017. Komisija zdaj s tem osnutkom delegiranega akta predlaga podaljšanje obstoječega izvzetja za dodatno leto.
            
            
               2.POSVETOVANJA PRED SPREJETJEM AKTA
            
            
               Da bi v celoti ocenila trenutno situacijo, je Komisija naročila študijo o tem, ali so si CNS primerno prizadevale za razvoj ustreznih tehničnih rešitev glede prenosa negotovinskih zavarovanj v okviru pokojninskih shem. Ta študija je zagotovila tudi analizo morebitnih in alternativnih rešitev. V njej je bil analiziran tudi učinek odprave izvzetja ob odsotnosti rešitve, pri čemer je bilo izračunano zmanjšanje pokojninskih prihodkov upokojenih upravičencev zadevnih pokojninskih shem. 
            
            
               V poročilu (COM/2015/039 z dne 3. februarja 2015), ki je temeljilo na študiji, Komisija meni, da zaenkrat ni bilo potrebnih prizadevanj za razvoj ustreznih tehničnih rešitev in da ostaja negativen učinek centralnega kliringa pogodb o izvedenih finančnih instrumentih na pokojnine bodočih upokojencev nespremenjen. 
            
            
               V skladu s členom 85(2) EMIR se je Komisija o svojem poročilu posvetovala z ESMA in EIOPA. ESMA in EIOPA sta podprli sprejetje poročila.
            
            
               Po sprejetju Delegirane uredbe 2015/1515 je Komisija izvedla dve javni posvetovanji, ki sta zagotovili dodatne informacije o izvzetju iz obveznosti kliringa za pokojninske sheme. Predložitve k javnemu posvetovanju o EMIR
                  1
                in poziv k predložitvi dokazov glede regulativnega okvira EU za finančne storitve
                  2
                so potrdili, da ugotovitve poročila še vedno veljajo.  
            
            
               Službe Komisije so razpravljale o osnutku delegiranega akta s strokovno skupino Evropskega odbora za vrednostne papirje. S tem postopkom posvetovanja je bilo doseženo široko soglasje o osnutku delegirane uredbe. 
            
            
               V skladu s smernicami za boljše pravno urejanje (SWD(2015) 111 final z dne 19.5.2015) je bil osnutek delegiranega akta objavljen na portalu za boljše pravno urejanje s štiritedenskim obdobjem za pripombe. Prejete so bile štiri pripombe. Vse so izrazile podporo sprejetju osnutka delegiranega akta. 
            
            
            
               3.PRAVNI ELEMENTI DELEGIRANEGA AKTA
            
            
               Pravica do sprejetja delegiranega akta je določena s členom 85(2) Uredbe (EU) št. 648/2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov (EMIR).
            
            
               DELEGIRANA UREDBA KOMISIJE (EU) …/…
            
            
               z dne 20.12.2016
            
            
               o spremembi Uredbe (EU) št. 648/2012 Evropskega parlamenta in Sveta
                   v zvezi s podaljšanjem prehodnih obdobij, povezanih s pokojninskimi shemami 
            
            
               (Besedilo velja za EGP)
            
            
               EVROPSKA KOMISIJA JE –
            
         
         
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov
                  3
                ter zlasti člena 85(2) Uredbe,
            
            
               ob upoštevanju naslednjega:
            
            
            
               (1)Centralne nasprotne stranke (CNS) so posredniki med nasprotnimi strankami v pogodbah, s katerimi se trguje na enem ali več finančnih trgih. Kreditno tveganje navedenih nasprotnih strank se zmanjša z zavarovanjem s premoženjem, ki je izračunano tako, da pokrije vse morebitne izgube v primeru neizpolnjevanja obveznosti. CNS kot zavarovanje s premoženjem sprejemajo le visoko likvidna sredstva, v glavnem denarna, da izpolnijo pozive k doplačilu gibljivega kritja, kar v primeru neizpolnjevanja obveznosti omogoča hitro likvidacijo. 
            
            
               (2)Pokojninske sheme v številnih državah članicah so dejavni udeleženci na trgu izvedenih finančnih instrumentov OTC. Pokojninske sheme običajno poskušajo čim bolj omejiti pozicije v denarnih sredstvih in namesto tega posedujejo naložbe z višjim donosom, kot so vrednostni papirji, da bi s tem upokojencem zagotovile solidne donose. Subjekti, ki upravljajo pokojninske sheme, katerih primarni namen je zagotavljanje pokojnine, ki se običajno izplačuje vse življenje, pa tudi v obliki časovno omejenih plačil ali v enkratnem znesku, običajno posedujejo malo denarnih sredstev, da bi s tem čim bolj povečali uspešnost ter izboljšali donos za zavarovance. Če bi torej od njih zahtevali, da izvajajo centralni kliring pogodb o izvedenih finančnih instrumentih OTC, bi to pomenilo, da bi morali znaten del svojih sredstev zamenjati v denarna sredstva, da bi izpolnili zahteve CNS po kritju. 
            
            
               (3)Člen 89(1) Uredbe (EU) št. 648/2012 zato določa, da se za pogodbe o izvedenih finančnih instrumentih OTC, ki objektivno merljivo zmanjšujejo investicijska tveganja, neposredno povezana s finančno solventnostjo pokojninske sheme, obveznost kliringa iz člena 4 Uredbe (EU) št. 648/2012 ne uporablja tri leta od začetka veljavnosti navedene uredbe. Prehodno obdobje se uporablja tudi za subjekte, ustanovljene za zagotavljanje nadomestil članom pokojninske sheme v primeru neizpolnjevanja obveznosti.
            
            
               (4)Člen 85(2) Uredbe (EU) št. 648/2012 od Komisije zahteva, da pripravi poročilo, v katerem oceni, ali so si CNS primerno prizadevale za razvoj ustreznih tehničnih rešitev glede prenosa negotovinskih zavarovanj kot gibljivega kritja v okviru pokojninskih shem.  Da bi izvedla to oceno, je Komisija naročila študijo rešitev za predložitev negotovinskih zavarovanj centralnim nasprotnim strankam v okviru pokojninskih shem in o učinku odprave izvzetja ob odsotnosti rešitve na zmanjšanje pokojninskega prihodka upravičencev zadevnih pokojninskih shem. Na podlagi tega je Komisija sprejela svoje poročilo
                  4
                z dne 3. februarja 2015.
            
            
               (5)V skladu z ugotovitvami poročila Komisija meni, da CNS trenutno niso dosegle ustreznega napredka pri razvoju ustreznih tehničnih rešitev in da negativni učinek centralnega kliringa pogodb o izvedenih finančnih instrumentih OTC na pokojnine bodočih upokojencev ostaja nespremenjen. Zato je bila sprejeta Delegirana uredba Komisije (EU) 2015/1515
                  5
               , s katero je bilo triletno prehodno obdobje iz člena 89(1) Uredbe (EU) št. 648/2012 podaljšano za dve dodatni leti. 
            
            
               (6)Komisija je po tem izvedla javno posvetovanje, ki se je zaključilo avgusta 2015, da bi pripravila poročilo o izvajanju Uredbe (EU) št. 648/2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov v skladu s členom 85(1) navedene uredbe. Komisija se je posvetovala tudi z javnostjo prek poziva k predložitvi dokazov glede regulativnega okvira EU za finančne storitve. Rezultati javnega posvetovanja glede Uredbe (EU) št. 648/2012 in poziva k predložitvi dokazov so potrdili, da CNS trenutno niso dosegle ustreznega napredka pri razvoju ustreznih tehničnih rešitev in da negativni učinek centralnega kliringa pogodb o izvedenih finančnih instrumentih OTC na pokojnine bodočih upokojencev ostaja nespremenjen, kot je bilo navedeno v poročilu Komisije.
            
            
               (7)Triletno prehodno obdobje iz člena 89(1) Uredbe (EU) št. 648/2012 bi bilo zato treba dodatno podaljšati.
            
            
               (8)Ta uredba bi morala začeti veljati čim prej, da bi omogočila podaljšanje obstoječih prehodnih obdobij pred njihovim potekom ali čim prej po njem. Poznejši začetek veljavnosti bi lahko za pokojninske sheme privedel do pravne negotovosti glede vprašanja, ali se morajo začeti pripravljati na prihodnje obveznosti kliringa –
            
            
            
               SPREJELA NASLEDNJO UREDBO:
            
            
               Člen 1
            
            
            
               Prvi pododstavek člena 89(1) Uredbe (EU) št. 648/2012 se nadomesti z naslednjim:
            
            
               „Za pogodbe o izvedenih finančnih instrumentih OTC, ki objektivno merljivo zmanjšujejo investicijska tveganja, neposredno povezana s finančno solventnostjo pokojninske sheme, kakor je opredeljena v členu 2(10) te uredbe, se obveznost kliringa iz člena 4 ne uporablja do 16. avgusta 2018. Prehodno obdobje se uporablja tudi za subjekte, ustanovljene za zagotavljanje nadomestil članom pokojninskih shem v primeru neizpolnjevanja obveznosti.“
            
            
            
               Člen 2
            
         
         
            
               Ta uredba začne veljati dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 20.12.2016
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  http://ec.europa.eu/finance/consultations/2015/emir-revision/index_en.htm.
               
               
                  
                     (2)
                  
                  
                  http://ec.europa.eu/finance/consultations/2015/financial-regulatory-framework-review/index_en.htm. 
               
               
                  
                     (3)
                  UL L 201, 27.7.2012, str. 1.
               
               
                  
                     (4)
                  Poročilo Komisije Evropskemu parlamentu in Svetu v skladu s členom 85(2) Uredbe (EU) št. 648/2012 Evropskega parlamenta in Sveta z dne 4. julija 2012 o izvedenih finančnih instrumentih OTC, centralnih nasprotnih strankah in repozitorijih sklenjenih poslov za oceno napredka in prizadevanj CNS pri razvoju tehničnih rešitev glede prenosa negotovinskega zavarovanja kot gibljivega kritja v okviru pokojninskih shem ter morebitne potrebe po ukrepih za omogočanje take rešitve (COM(2015) 39 final, 3.2.2015).
               
               
                  
                     (5)
                  Delegirana uredba Komisije (EU) 2015/1515 z dne 5. junija 2015 o spremembi Uredbe (EU) št. 648/2012 Evropskega parlamenta in Sveta v zvezi s podaljšanjem prehodnih obdobij, povezanih s pokojninskimi shemami (UL L 239, 15.9.2015, str. 63).